《题孟中丞茅阁》
唐代·元结

小山为郡城，随水能萦纡。亭亭最高处，今是西南隅。

杉大老犹在，苍苍数十株。垂阴满城上，枝叶何扶疏。

乃知四海中，遗事谁谓无。及观茅阁成，始觉形胜殊。

凭轩望熊湘，云榭连苍梧。天下正炎热，此然冰雪俱。

客有在中坐，颂歌复何如。公欲举遗材，如此佳木欤。

公方庇苍生，又如斯阁乎。请达谣颂声，愿公且踟蹰。

作者简介：元结（719～772年），中国唐代文学家。字次山，号漫叟 、聱叟 。河南鲁山人。天宝六载(747)应举落第后，归隐商余山。天宝十二载进士及第。安禄山反，曾率族人避难猗玗洞 （今湖北大冶境内），因号猗玗子。乾元二年(759)，任山南东道节度使史翙幕参谋，招募义兵，抗击史思明叛军，保全十五城。代宗时，任道州刺史，调容州，加封容州都督充本管经略守捉使，政绩颇丰。大历七年(772)入朝，同年卒于长安。